Uittreksel uit Generale Missive, 2019, nr. 1:
Me. A. Marais, die Wes-Kaapse Minister van Kultuur en Sport was so vriendelik om namens die Wes-Kaapse Argief en Rekorddiens ons Silwer Medalje, wat vir buitengewone dade van VOC-kultuurbewaring toegeken word, in ontvangs te neem, en het ons daarvoor bedank.
By geleentheid van die oorhandiging op 8 November 2018 het Voorsitter Leon Hattingh gesê:
“Geagte Minister Marais, me Momoti, Hoof van die Kaapse Argief en ander hooggeplaasdes en personeellede. Vandag is ’n besonder belangrike dag in die geskiedenis van die Stigting VOC. Ons belangstelling en werksaamhede konsentreer in die eerste plek op die breë geskiedenis van die Vereenigde Oostindische Compagnie (VOC), die grootste maatskappy van sy tyd, dit wil sê 1602 tot 1795, en dan ook meer bepaald die Kaap.
Ons laat die klem val op bewaring, opvoeding en kultuurtoerisme. Ons onderneem bewaringsprojekte, bied lesings aan, onderneem uitstappies na historiese plekke, probeer om verkeerde opvattings in die regte perspektief te plaas en om mense deur middel van publikasies geïnteresseerd te kry in dié deel van ons land se geskiedenis.
Ons boek Die VOC aan die Kaap, 1652-1795 oor die geskiedenis van die VOC aan die Kaap het verlede jaar verskyn en is goed ontvang. Ons help en ondersteun die persone en instansies wat allerlei goeie werk verrig, soos die bewaringvan VOC- geboue en artefakte.
Vir hierdie take benodig ons altyd die hulp van die Kaapse Argief en die Nationaal Archief in Nederland, omdat hulle die bewaarders is van die dokumente uit daardie tyd, drie en vier eeue gelede. Biblioteke bewaar eintlik net boeke, maar op dié gebied is die Kaapse Argief by verre vir ons VOC-historici en ander belangstellendes van die allergrootste belang.
U kan maar enige van die MA-verhandelings en D Phil-proefskrifte van die afgelope halfeeu oor ’n Kaapse onderwerp ter hand neem en u sal sien dat die skrywers in hulle voorwoord hul waardering uitspreek teenoor die personeel van die Argief wat hulle bygestaan het in hul soektog na die regte dokumente, die lees van die moeilike handskrifte van destyds, ens. Dit is iets besonders, want wie anders kan hulle van sodanige hulp voorsien? Die ontsluiting van die skat van gegewens en inligting in die Argief is ’n besondere oomblik in elke jong navorser se lewe en sy wording van ’n potensieële historikus, want dit is die opening van ’n skat van inligting waarsonder hy verlore sal wees.
Om dié besondere rede oorhandig ons as die Stigting VOC vandag hierdie gedenkplaat en Silwer Medalje as ’n blyk van waardering aan u as Minister van Kultuursake, om dit aan die Kaapse Argiefbewaarplek te gee, sodat dit op ’n plek aangebring kan word waar besoekers aan die Argief dit sal sien en weet hoe hoog waardeer ons die Wes-Kaapse Argiefbewaarplek se noukeurige bewaring en hantering van VOC-dokumente, wat in 2003 deur UNESCO tot wêrelderfenis verklaar is.
Namens al die navorsers in die verlede, die hede en ook van die toekoms sê ons dankie aan die Argief-personeel vir hul bekwame en vriendelike hulp.”
Die Argief het die aanwesiges op verversings getrakteer, en ons Silwer Medalje met behoorlike byskrif is nou in die leeskamer teen die muur gemonteer. Neem asseblief kennis van die Argief se nuwe naam: Wes-Kaapse Argief en Rekorddiens (WKAR), in die Engels Western Cape Archives and Record Service (WCARS).
Minister Anroux Marais se toespraak by die oorhandigingseremonie
Toespraak op amptelike webtuiste hier: https://www.westerncape.gov.za/speech/minister-anroux-marais-speech-voc-foundation-award-archives-ceremony